Islamas Japonijoje

Islamas Japonijoje – islamo religijos ir ją išpažįstančių žmonių (musulmonų) padėtis Japonijoje. 

Islamo istorija Japonijoje yra palyginti trumpa, nes šios religijos tyrimai ir musulmonų bendruomenių kūrimasis prasidėjo tik XX a. Pirmoji mečetė buvo įkurta 1905 m., Koranas į japonų kalbą išverstas 1920 m., o pirmoji Japonijos musulmonus vienijanti organizacija įsteigta 1952 m. Islamas yra oficialiai Japonijoje pripažinta religija, šalyje veikia apie 110 mečečių, o musulmonai sudaro apie 0,18 % visų Japonijos gyventojų.The number of Muslims in Japan is growing fast, The Economist, 2021–01–07

 Istorija 
Islamo istorija Japonijoje yra palyginti trumpa, nes aktyvesni kontaktai pastebimi tik nuo XIX a. pabaigos. Iki tol susidūrimai tarp japonų ir islamo išpažinėjų buvo pavieniai ir turėjo mažai reikšmės. Reikia atsižvelgti į tai, kad Japonija Edo laikotarpiu beveik tris šimtmečius vykdė uždarumo politiką, kuri apribojo kontaktus su užsieniu. Tai lėmė, kad išsamesnės žinios apie islamą Japoniją pasiekė po Meidži restauracijos, kada su švietimo modernizavimu ir plėtra buvo pradėta išsamiau studijuoti pasaulio religijas. 1877 m. į japonų kalbą buvo pirmą kartą išversta pranašo Mahometo gyvenimo istorija. Pirmojo pasaulinio karo metais į Japoniją atvyko keli šimtai islamą išpažįstančių pabėgėlių iš Centrinės Azijos ir Rusijos. 1920 m. iš anglų kalbos į japonų kalbą buvo pirmą kartą išverstas Koranas. Vėliau pasirodė dar keli vertimai, tačiau visi ne iš arabų kalbos.Bushra Anis. (1998). The emergence of Islam and the status of Muslim minority in Japan, Journal of Muslim Minority Affairs, 18:2, 329-345

Tarpukariu Japonijai vykdant espancionistinę politiką, dalis užkariautų teritorijų turėjo dideles musulmonų bendruomenes. Tai lėmė islamo studijų bumą: 1930 m. su valstybine parama buvo įkurta Didžiosios Japonijos musulmonų lyga (), apie šią religiją buvo japoniškai leidžiamos knygos, publikuojami straipsniai.Tanada, Hirofumi. (2008). Islamic Studies in Wartime Japan: An Analysis of Historical Materials of the Greater Japan Muslim League. Annals of Japan Association for Middle East Studies, 23(2), 215-236. Ypač šios žinios tapo aktualios Antrojo pasaulinio karo metais.

1952 m. buvo įkurta pirmoji nepriklausoma islamiška organizacija – Japonijos musulmonų asociacija (). 1957 m. pasirodė pirmas Korano vertimas iš arabų kalbos. Po karo taip pat suaktyvėjo tarptautiniai ryšiai tarp Japonijos ir islamiškų valstybių Azijoje, Afrikoje ir kitur. Ypač daug dėmesio islamiškoms šalims buvo skirta 1973 m. naftos krizės laikotarpiu, nes Japonija buvo stipriai priklausoma nuo naftos importo iš Arabijos pusiasalio, ir po 1979 m. Irano revoliucijos. Tuo metu aktyvesnės islamo studijos pradėtos Tokijo universitete, užauginusios naują specialistų kartą ir paskatinusios informacijos sklaidą visuomenėje.Bushra Anis. (1998). The emergence of Islam and the status of Muslim minority in Japan, Journal of Muslim Minority Affairs, 18:2, 329-345

 Tikintieji 

Dauguma musulmonų Japonijoje yra užsieniečiai ir tik nedidelę dalį sudaro į islamą atsivertę japonai. Dėl duomenų trūkumo sunku pateikti tikslius skaičius, tačiau manoma, kad XX a. pabaigoje šalyje buvo apie 200 000 islamo išpažinėjų (apie 0,16 % visų gyventojų). Tarp jų iki 50 000 islamą priėmusių japonų. Dauguma gyvena Tokijuje, didesnės bendruomenės yra Osakoje, Jokohamoje, Kiote, Nagojoje, Kobėje.Bushra Anis. (1998). The emergence of Islam and the status of Muslim minority in Japan, Journal of Muslim Minority Affairs, 18:2, 329-345 Kitais duomenimis 1990 m. musulmonų Japonijoje buvo 118 000, o 2010 m. – 185 000, t. y. apie viena dešimtoji procento visos populiacijos.Table: Muslim Population by Country, Pew Research Center, January 27, 2011 Manoma, kad musulmonų skaičius Japonijoje toliau auga, ypač dėl į šalį dirbti atvykstančių islamą išpažįstančių užsieniečių, ir 2019 m. šalyje buvo 230 000 tikinčiųjų.

 Mečetės 

Pirmoji mečetė Japonijoje buvo pastatyta 1905 m. Osakoje ir skirta Rusijos-Japonijos karo belaisviams.Prof. Dr. Salih Mahdi S. Al Samarrai. History of Islam in Japan , 2009 Antroji įkurta 1914 m. (perstatyta 1935 m.) Kobėje, finansuojant musulmonų verslininkams. Trečioji pastatyta Tokijuje 1938 m. totorių bendruomenės.Bushra Anis. (1998). The emergence of Islam and the status of Muslim minority in Japan, Journal of Muslim Minority Affairs, 18:2, 329-345 2001 m. šalyje buvo 24 mečetės, iki 2020 m. jų skaičius išaugo iki 110, tačiau nemaža dalis įrengtos gyvenamuosiuose namuose.

Pagrindinės mečetės:
 Kobės mečetė (Kobėje, nuo 1935 m.)
 Tokijo mečetė (Tokijuje, nuo 1938 m.)
 Asakusos mečetė (Tokijuje, nuo 1998 m.)
 Fukuokos mečetė (Fukuokoje, nuo 2009 m.)
 Japonijos mečetė (Nagojoje, nuo 2015 m.)

 Japonijos musulmonai 
 Ryoichi Mita (1892–1983) – pirmasis išvertęs Koraną iš arabų į japonų kalbą
 Hideo Futaki (1908–1992) – Japonijos islamiškojo kongreso įkūrėjas
 Yutaka Tani (1911–1942) – Japonijos slaptasis agentas Britų Malajoje

 Šaltiniai 

Kategorija:Islamas
Kategorija:Religija Japonijoje